**Tudalen 295**

**Cofnodion cyfarfod y Cyngor Cymuned a gynhaliwyd yn y Ganolfan Gymuned ar 30 Ebrill, 2025.**

**YN BRESENNOL** – Y Cynghorwyr Bryan Jones (Cadeirydd), Iona Pierce, Paul Evans, Huw Jones, Andy Mitchelmore, Kevin Shenton a David Taylor ynghyd â’r Clerc (John Roberts).

**1. YMDDIHEURIADAU** – Y Cynghorydd Ian Jones. **2.** **DATGAN BUDDIANNAU** – Nododd y Cynghorydd Paul Evans fod ganddo fuddiant personol a rhagfarnus yn eitem 10b fel cyfarwyddwr Townsend Supplies Ltd.

**3**. **COFNODION** – Cyflwynwyd cofnodion y cyfarfod a gynhaliwyd ar 26 Mawrth, 2025 a chadarnhawyd eu bod yn gywir.

**MATERION YN CODI O’R COFNODION**

**4. Symiau Gohiriedig Sir Ddinbych, gwerth £11,370.95 i wella mannau agored a safleoedd chwarae yn ardal Llangynhafal –** Soniwyd eto bod Cyngor Sir Ddinbych yn gofyn am geisiadau gan gyrff yn Llangynhafal mewn perthynas â’r cynllun ariannu uchod ac mai un prosiect posibl a nodwyd oedd darparu cyfarpar chwarae awyr agored ar gae’r ysgol.

Yn y cyswllt hwn, dywedodd y Cynghorydd Andy Mitchelmore ei fod yn mynd i ofyn am amcangyfrif gan gontractwyr a oedd yn arbenigo mewn cyfarpar chwarae awyr agored ac y byddai’n adrodd yn ôl maes o law.

**5. Cae chwarae posibl yn Hendrerwydd** – fel y nodwyd yn y cyfarfod diwethaf, roedd Clwb Pêl-droed Llangynhafal yn ystyried y posibilrwydd hwn erbyn tymor Cynghrair yr Haf 2026. Roedd y Clwb yn ystyried y posibilrwydd o gael cymorth grant tuag at y gost o sefydlu’r cae etc.

**6.** **Gosod plac yn Hendrerwydd i nodi lleoliad Hendrerwydd Uchaf (ffermdy o’r unfed ganrif ar bymtheg) a gafodd ei symud i Amgueddfa Sain Ffagan, Caerdydd** - Dywedodd y cynghorydd Iona Pierce fod y plac bron wedi’i orffen ac y byddai angen trafod a oedd angen ei osod ar blinth/biler addas. Cytunwyd i drafod lleoliad y plac a sut i’w osod ar ôl iddo gyrraedd.

**7. Gardd y Gymuned ym Maes Hafal, Gellifor, biniau gwyrdd ar gyfer gwastraff**  **o’r ardd** -roedd Gwasanaethau Tai a Chymuned Sir Ddinbych yn parhau i ystyried y mater.

**Tudalen 296**

**8. Meinciau yn y gymuned** – roedd yr aelodau’n ddiolchgar i’r Cynghorydd Paul Evans am ymgymryd â’r gwaith ar safle’r fainc ger trofa Rhewl. Roedd wedi gwneud gwahaniaeth mawr ac roedd fel pe bai mainc newydd wedi’i gosod yn y lleoliad hwn. Dywedodd y byddai’n ystyried ymgymryd â gwaith tebyg ar safle’r fainc yn Comins.

**9. Materion priffyrdd** – **(i) Cyflwr gwael y ffyrdd** – er bod rhywfaint o waith trwsio wedi’i wneud, roedd cyflwr y ffyrdd yn gyffredinol yn parhau i beri pryder. Fodd bynnag, roedd yr aelodau’n falch o nodi bod yr Adran Briffyrdd wedi rhoi sylw i’r peipiau draenio a’r gylïau yn Hwylfa Fain, ac uwchben Plas yn Llan, Llangynhafal, ac wedi’u gwagu os oedd angen.

O ran y ffordd y tu allan i Ysgol Gellifor, cytunwyd i ofyn i’r Adran Briffyrdd ailbeintio’r arwydd ARAF ar wyneb y ffordd.

**10. MATERION ARIANNOL –**

**(a) Balans yn y banc ar hyn o bryd –** nododd yr Aelodau mai £7,567.84 oedd y balans yng nghyfrif y Cyngor ar 01.04.2025

**(b) Talu anfonebau** – cytunwyd i gymeradwyo’r taliadau a ganlyn: (i) Archwilio Cymru - £330.00 – Ffi archwilio 2023/2024

(ii) Townsend Supplies Ltd - £57.60 – cerrig o amgylch y fainc ger trofa Rhewl

(iii) Gardd y Gymuned (Iola Quinn) – Ad-dalu £86.44 o gronfeydd a ddelir

**(c) Ceisiadau am gymorth ariannol (Clwb Pêl-droed Llangynhafal)** - trafodwyd gohebiaeth gan Glwb Pêl-droed Llangynhafal yn gofyn am gymorth ariannol tuag at y gost o logi cae chwarae Rhewl a threuliau eraill yn ystod tymor cynghrair yr haf 2025. **Penderfynwyd** - rhoi £350.00 tuag at y costau uchod.

**(d) Ardrethi Annomestig y Ganolfan Gymuned 2025/2026 (£2328.80)** – cafwyd cadarnhad bod rhyddhad gorfodol ac yn ôl disgresiwn wedi’i roi ar gyfer 2025/2026 gan adael balans o ddim i’w dalu.

**(e) Cyfrifon terfynol 2024/2025** - rhannwyd copïau o gyfrifon terfynol y Cyngor Cymuned ar gyfer 2024/2025 yn y cyfarfod. Tynnwyd sylw at fanylion incwm a gwariant a nododd yr aelodau mai’r balans terfynol ar 31.03.2025 oedd £6412.02.

**Penderfynwyd** – cymeradwyo’r cyfrifon a’u cyflwyno i’r archwilydd mewnol.

**TUDALEN 297**

**11. CAIS CYNLLUNIO** - trafodwyd y cais a ganlyn: (a) The Old Rectory, Llangynhafal Cyf 22/2025/0169/PF - Codi tŷ gwydr yn yr ardd bresennol. **Penderfynwyd** - nad oedd gan y Cyngor Cymuned unrhyw wrthwynebiad i’r cynigion.

**12. GOHEBIAETH NEWYDD** - Roedd yr aelodau wedi cael yr ohebiaeth ddiweddaraf ynghylch y materion a ganlyn cyn y cyfarfod:

**(a) Un Llais Cymru/ Cymorth Cynllunio Cymru -**  Cyflwynwyd a nodwyd y cylchlythyr misol a manylion digwyddiadau hyfforddi.

**(b) Cynnig i sefydlu Parc Cenedlaethol newydd** – yn dilyn trafodaethau yn y cyfarfod diwethaf, cyfeiriwyd eto at y ffaith bod Cyngor Cymuned Llanfair o’r farn nad oedd pobl leol yn cael digon o lais yn y broses ymgynghori a oedd ar y gweill ynghylch y Parc Cenedlaethol newydd a’r teimlad oedd y byddai ymateb ar y cyd gan nifer o gynghorau’n fwy effeithiol. Roedd Llanfair wedi cael gwybod bod Llangynhafal yn awyddus i gymryd rhan a chynigiwyd 21 Mai fel dyddiad posibl i gynnal y cyfarfod. Dywedodd y Clerc y byddai’n rhoi gwybod i’r aelodau am unrhyw ddatblygiadau.

**(c) Darparu diffibriliwr** – mae’r diffibriliwr yn nhafarn y Golden Lion, Llangynhafal wedi’i ddifrodi ac nid yw’n gweithio ar hyn o bryd.

Trafodwyd darparu diffibriliwr newydd i’w osod yn y lleoliad a chytunodd y Cynghorydd Kevin Shenton i holi am yr hyn a oedd ar gael a’r gost.

**13. DYDDIAD A THREFNIADAU’R CYFARFOD NESAF** – cytunwyd i gynnal cyfarfod nesaf y Cyngor Cymuned yn y Ganolfan Gymuned ar 28 Mai 2025.